Verkon äärioikeistolaisten mielestä linnut ovat vertauskuva eurooppalaisille ja vihreät possut islamilaisille maahanmuuttajille.

Punainen Red seikkailee elokuvassa mustan ja keltaisen linnun kanssa. Viittaus Saksan lipun väreihin? SONY PICTURES FINLAND

Angry Birds -elokuvasta julkaistiin keskiviikkona ensimmäinen suomeksi dubattu traileri.

Kansainvälinen traileri julkaistiin jo tammikuun lopussa. Fusion-verkkosivusto kertoo, että julkaisusta saakka äärioikeistolaiset verkkosivustot ovat käyneet keskustelua elokuvan sisällöstä. Heidän mukaansa Angry Birdsin juoni on vertauskuva Euroopan poliittiselle ilmastolle ja edustaa maahanmuuttovastaisuutta. Elokuvan sanoman on tulkittu tukevan salaa äärioikeistolaisten rasistisia ja islamin vastaisia näkemyksiä.

Angry Birdsin päähenkilö on punainen lintu Red, joka asuu saarella muiden iloisten lintujen kanssa. Red joutuu kuitenkin pienestä asti kiusatuksi muun muassa paksujen kulmakarvojensa vuoksi.

Yllättäen saarelle saapuu ryhmä vihreitä possuja, jotka suurin osa linnuista toivottaa lämpimästi tervetulleeksi. Red on kuitenkin epäluuloinen ja pohtii possujen motiiveja. Red epäilee, että possujen tarkoituksena on vain varastaa lintujen munat. Red päättääkin muiden hyljeksittyjen lintujen kanssa pelastaa saaren.

Äärioikeistolaiset ovat vedonneet näkemyksissään muun muassa siihen, että johtajapossulla on parta ja räjähteitä, joten tämän voi tulkita edustavan kaikkia muslimeja. Punaisen Redin lisäksi päärooleissa ovat keltainen ja musta lintu, joten yhdessä ne muodostavat Saksan lipun värit, minkä on katsottu viittaavaan natsismiin tai äärioikeistoon. Naislinnun päälle hyppäävä possu taas on on tulkittu metaforaksi seksuaalisesta ahdistelusta.

Tuntemattoman possuryhmän tulo saarelle tuntemattoman motiivin kanssa on tulkittu äärioikeistolaisissa piireissä vertauskuvana Euroopan tilanteesta. Monet muistuttavat verkossa kuitenkin myös siitä, että kyseessä on lastenelokuva, jonka tarkoituksena on myydä elokuvalippuja ja oheistuotteita eikä välittää salaista viestiä.